**ZAŠTITA ZDRAVLJA GRAĐANA U MOSTARU NE SMIJE BITI DOVEDENA U PITANJE I MORA SE HITNO DJELOVATI**

Federalna ministrica okoliša i turizma **dr. Edita Đapo** danas je održala sastanak sa gradonačelnikom Mostara **Ljubom Bešlićem** te direktorima javnih preduzeća Komunalno d.o.o. Mostar i Deponija d.o.o. Mostar na kojem je razgovarano o aktualnoj problematici odlaganja otpada u Mostaru. Sastanku su također prisustvovali direktor Federalne uprave za inspekcijske poslove **Anis Ajdinović** i rukovodilac urbanističko – ekološkog sektora **Ejub Salkić**.

Nakon što su prezentirani stanje i problemi, ministrica Đapo je istakla da je „*zaštita zdravlja građana Mostara ne smije biti dovedena u pitanje i mora se hitno djelovati u tom smislu*“, u čemu su je podržali ostali akteri ovog sastanka.

Prije svega, treba hitno deblokirati rad *JP Deponija* d.o.o. Mostar i nastaviti odlaganje isključivo komunalnog otpada te izvršiti sanaciju obodnog potoka na Deponiji, kako je naložila Federalna uprava za inspekcijske poslove. Ukoliko je potrebno, angažirati nadležne isntitucije u provođenju ovog naloga jer nezbrinjavanje komunalnog otpada predstavlja veliku prijetnju po zdravlje i život grđana.

Gradska uprava Mostara zadužena je da odmah angažira certificirane laboratorije kako bi se tačno utvrdio sastav otpadnog mulja i locirali zagađivači.

Gradonačelnik Mostara i direktori gradskih javnih preduzeća istakli su kako je stara deponija zapravo glavni uzrok problema, pa je dato zaduženje Gradskoj upravi da stečajnom upravniku stare deponije naloži da hitno izvrši njenu sanaciju.

Inače, u Bosni i Hercegovini generalno nije riješeno pitanje zbrinjavanja deponijskog mulja u skladu sa evropskim standardima i direktivama, pa će ministrica Đapo Vladi Federacije BiH predložiti da se pokrene procedura za sistemsko rješavanje ovog pitanja za sve prečišćače voda.

Budući da je upravljanje otpadom u Federaciji BiH u nadležnosti kantona, zatraženo je urgentno uključivanje Vlade Hercegovačko-neretvanskog kantona, odnosno resornog ministarstva u rješavanje ovog problema.

Sastanku su prisustvovali i direktor Federalne uprave za inspekcijske poslove **Anis Ajdinović** i rukovodilac urbanističko – ekološkog sektora **Ejub Salkić**.